Document ID: 32012R0823

KOMISIJAS REGULA (ES) Nr. 823/2012
(2012. gada 14. septembris),
ar ko paredz atkāpi no Īstenošanas Regulas (ES) Nr. 540/2011 attiecībā uz atļaujas termiņa beigām šādām darbīgajām vielām: 2,4-DB, benzoskābe, beta-ciflutrīns, ciazofamīds, ciflutrīns, Coniothyrium minitans celms CON/M/91-08 (DSM 9660), deltametrīns, dimetēnamīds-P, etofumezāts, etoksisulfurons, fenamidons, flazasulfurons, flufenacets, flurtamons, foramsulfurons, fostiazāts, imazamokss, iprodions, izoksaflutols, jodsulfurons, karfentrazonetils, linurons, maleīnhidrazīds, mekoprops, mekoprops-P, mezosulfurons, mezotrions, oksadiargils, oksasulfurons, pendimetalīns, pikoksistrobīns, piraklostrobīns, propikonazols, propinebs, propizamīds, propoksikarbazons, siltiofams, trifloksistrobīns, varfarīns un zoksamīds
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvu 79/117/EEK un 91/414/EEK (1), un jo īpaši tās 17. panta otro daļu,
tā kā:
(1)
Pielikuma A daļā Komisijas 2011. gada 25. maija Īstenošanas regulā (ES) Nr. 540/2011 attiecībā uz atļauto darbīgo vielu sarakstu (2) ir uzskaitītas darbīgās vielas, kuru atļauju termiņš beidzas pirms 2014. gada 14. jūnija; saistībā ar šīm darbīgajām vielām pieteikumu iesniedzēji, iesniedzot pieteikumu atļaujas atjaunošanai, nav varējuši ievērot Regulas (EK) Nr. 1107/2009 15. panta 1. punktā paredzēto trīs gadu termiņu.
(2)
Tāpēc, ņemot vērā Regulas (EK) Nr. 1107/2009 17. panta trešajā daļā paredzētos noteikumus, šīm darbīgajām vielām jāpagarina atļaujas termiņš.
(3)
Ņemot vērā Regulas (EK) Nr. 1107/2009 17. panta otrās daļas mērķi, attiecībā uz gadījumiem, kuros trīs gadus pirms attiecīgā atļaujas termiņa beigām, kas ir paredzēts šīs regulas 1. pantā, nav iesniegts pieteikums, Komisija noteiks beigu termiņu tajā pašā termiņā, kāds bija spēkā pirms šīs regulas, vai agrākajā iespējamajā dienā pēc tam.
(4)
Ņemot vērā Regulas (EK) Nr. 1107/2009 17. panta otrās daļas mērķi attiecībā uz gadījumiem, kuros Komisija pieņems regulu, ar ko paredz, ka darbīgās vielas atļauja, kas minēta šīs regulas 1. pantā, netiek atjaunota, jo nav ievēroti atļaujas saņemšanas kritēriji, Komisija - atkarībā no tā, kurš no termiņiem ir vēlāks, - noteiks beigu termiņu tajā pašā dienā, kāds bija spēkā pirms šīs regulas pieņemšanas, vai tās regulas pieņemšanas dienā, ar ko paredz, ka darbīgās vielas atļauja netiek atjaunota.
(5)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebildusi,
IR PIEŅĒMUSI ŠO REGULU.
1. pants
Beigu termiņi
Atkāpjoties no Īstenošanas regulas (ES) Nr. 540/2011 pielikuma A daļas, piemēro šādus beigu termiņus:
(1)
2016. gada 31. jūlijs attiecībā uz šādām darbīgajām vielām: etofumezāts (29. ieraksts), imazamokss (41. ieraksts), oksasulfurons (42. ieraksts), etoksisulfurons (43. ieraksts), foramsulfurons (44. ieraksts), oksadiargils (45. ieraksts), ciazofamīds (46. ieraksts), linurons (51. ieraksts), pendimetalīns (53. ieraksts), trifloksistrobīns (59. ieraksts), karfentrazonetils (60. ieraksts), mezotrions (61. ieraksts), fenamidons (62. ieraksts), izoksaflutols (63. ieraksts) un varfarīns (120. ieraksts);
(2)
2016. gada 31. oktobris attiecībā uz šādām darbīgajām vielām: deltametrīns (40. ieraksts), 2,4-DB (47. ieraksts), beta-ciflutrīns (48. ieraksts), ciflutrīns (49. ieraksts), iprodions (50. ieraksts), maleīnhidrazīds (52. ieraksts), flurtamons (64. ieraksts), flufenacets (65. ieraksts), jodsulfurons (66. ieraksts), dimetēnamīds-P (67. ieraksts), pikoksistrobīns (68. ieraksts), fostiazāts (69. ieraksts), fostiazāts (70. ieraksts) un Coniothyrium minitans celms CON/M/91-08 (DSM 9660) (71. ieraksts);
(3)
2017. gada 31. janvāris attiecībā uz šādām darbīgajām vielām: propinebs (54. ieraksts), propizamīds (55. ieraksts), mekoprops (56. ieraksts), mekoprops-P (57. ieraksts), propikonazols (58. ieraksts), mezosulfurons (75. ieraksts), propoksikarbazons (76. ieraksts), zoksamīds (77. ieraksts), benzoskābe (79. ieraksts), flazasulfurons (80. ieraksts) un piraklostrobīns (81. ieraksts).
2. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 14. septembrī

Labels: 3
15
6